Skoleudvalget i Aalborg Kommune skal den 16. august afgøre, om Løvvangskolen skal lukkes eller renoveres.

Siden det kom frem, at renovering af Løvvangskolen i Nørresundby bliver meget dyrere end forventet, har det store spørgsmål været, om skolen skal lukkes eller renoveres. Spørgsmålet har været oppe at vende flere gange i Aalborg Kommunes Skoleudvalg i løbet af foråret, men den 16. august skal der nu tages en beslutning, når udvalget mødes igen. Her skal Skoleudvalget finde ud af, om der skal arbejdes videre med planer for en renovering og modernisering af skolen.  Det kan dog vise sig at blive en meget dyr fornøjelse. Da skolen blev bygget, er der nemlig blevet anvendt materialer indeholdende det sundhedsskadelige stof PCB. Hvis skolen skal fortsætte, kræver det derfor, at det problem bliver løst, og det kan ifølge kommunens beregninger ende med at koste mellem 93-155 millioner kroner. Alternativt skal det besluttes, om skolen skal lukkes.  For udover udsigten til en særdeles dyr renovering er der samtidig meget lav søgning til skolen. Løvvangskolen har plads til 400 elever, men lige nu går der kun 146 elever på skolen. Det kan i sidste ende spille ind på Skoleudvalgets beslutning. Nu er det op til Skoleudvalget på mødet den 16. august at tage stilling til, om skolen skal renoveres eller åbnes.